29.  kaitsepataljon värvati 1941. a sügisel vahiteenistuseks Tallinnas, kuid saadeti 1942. a märtsis Leningradi rindele. 1943. a alguses toodi kaotusi kandnud pataljon Eestisse puhkusele (palju mehi oli läinud ka Eesti Leegioni) ja likvideeriti; mehed anti teistele pataljonidele täienduseks. 30. kaitsepataljoni värbamist alustati 1942. a jaanuaris. Pataljon asus Tallinnas ja ilmselt täiskoosseisu ei saavutanudki, 1942. a lõpus oli ta arvel tagavarapataljonina ja likvideeriti 1943. a jaanuaris. Ka 31. ja 32.  kaitsepataljon ei saavutanud kunagi täiskoosseisu. 33. kaitsepataljon värvati 1941./1942. a talvel Tartus ja saadeti rindele sulgema Oranienbaumi kotti, kus oli kuni 1942. a detsembrini. Seejärel toodi Eestisse tagasi ja likvideeriti, mehed jaotati teiste pataljonide vahel.  34. kaitsepataljon värvati 1942. a alguses Valgas ja Võrus. Mõne aja pärast anti ta organisatsiooni Todt alluvusse ja julgestas Todti objekte Pihkvas, Luugas, Idritsas, Oudovas, Dnos ja mujal kuni taganemiseni Venemaalt.  35.  kaitsepataljon värvati Pärnus alates 1942. a jaanuarist. 1942. a kevadel saadeti umbes 200 meest täiendusena 33. kaitsepataljonile Oranienbaumi rindele. Järelejäänud mehed viidi Tallinna ja 35. kaitsepataljon reorganiseeriti 1943. a kevadel kaitsepataljonide täienduspataljoniks. 1944. a veebruaris asus pataljon Tallinnas ja selle nimekirjas oli 1500 meest. Eestist evakueerimisel viidi pataljon Saksamaale.  36. rindekaitsepataljon värvati alates 1941. a novembrist Haapsalus ja saartel. Pataljon sai  rindeväljaõppe. 1942. a augustis saadeti pataljon Valgevenesse Novogrudoki lähedal, kus võitles partisanide vastu. Pataljoni väidetav osalemine Novogrudoki geto likvideerimises ja juutide hukkamises ei ole tõestatud. 1942. a novembris ja detsembris võitles pataljon Stalingradi välisrindel. 1943. a veebruaris toodi pataljon Eestisse ja saadeti laiali, mehed jaotati teiste pataljonide vahel. 29. pataljoni ülem oli major Peikner, 33. pataljoni ülem kapten Voldemar Pärlin, hiljem major Johannes Koort, 34. pataljoni ülem  major Rudolf Martinson, 35. pataljoni viimane ülem oli kapten Ervin Kivi ja 36. pataljoni ülem algul major Julius Renter, hiljem kapten Harald Riipalu.